62022CO0424_INF
A Bíróság (kilencedik tanács) 2024. május 8‑i végzése –Santander Bank Polska
(C‑424/22. sz. ügy)
„Előzetes döntéshozatal – A Bíróság eljárási szabályzatának 99. cikke – Az ítélkezési gyakorlatból egyértelműen levezethető válasz – Fogyasztóvédelem – 93/13/EGK irányelv – A fogyasztókkal kötött szerződésekben alkalmazott tisztességtelen feltételek – A 6. cikk (1) bekezdése és a 7. cikk (1) bekezdése – A feltétel tisztességtelen jellege megállapításának hatásai – Devizaalapú jelzálogkölcsön‑szerződés, amely az értékelésre és az árfolyamra vonatkozó tisztességtelen feltételeket tartalmaz – E szerződés semmissége – Visszafizetési kötelezettség – Visszatartási jog”
Fogyasztóvédelem – A fogyasztókkal kötött szerződésekben alkalmazott tisztességtelen feltételek – 93/13 irányelv – Szerződési feltétel tisztességtelen jellegének megállapítása – Terjedelem – Jelzáloghitel‑szerződés – A szerződés semmisnek nyilvánítása – A bank visszatartási jogára való hivatkozás – Nemzeti ítélkezési gyakorlat, amely a bank által fizetendő összegek visszatérítését a teljes kölcsön fogyasztó általi visszatérítésétől vagy a visszatérítésének garantálásától teszi függővé – Megengedhetetlenség – A szerződés alapján már teljesített visszatérítések megléte – Hatás hiánya
(93/13 tanácsi irányelv, 6. cikk, (1) bekezdés és 7. cikk, (1) bekezdés)
(lásd: 34., 37., 38. pont és a rendelkező rész)
Rendelkező rész
A fogyasztókkal kötött szerződésekben alkalmazott tisztességtelen feltételekről szóló, 1993. április 5‑i 93/13/EGK tanácsi irányelv 6. cikkének (1) bekezdését és 7. cikkének (1) bekezdését
a következőképpen kell értelmezni:
azokkal ellentétes a nemzeti jognak az ítélkezési gyakorlatban megjelenő olyan értelmezése, amely szerint valamely hitelintézet által a fogyasztóval kötött jelzálogkölcsön‑szerződésnek az e szerződés egyes feltételeinek tisztességtelen jellege miatti semmisnek nyilvánítása során e hitelintézetnek a visszatartási jogra való hivatkozása azt eredményezi, hogy e fogyasztó azon lehetőségének, hogy az őt e szerződési feltételek tisztességtelen jellegének megállapításán alapuló visszafizetési kötelezettség folytán e hitelintézet részéről megillető összeget megkapja, az a feltétele, hogy e fogyasztó egyidejűleg – az e szerződés teljesítéseképpen már megtörtént visszafizetésektől függetlenül – felajánlja, hogy az e hitelintézettől e szerződés alapján kapott szolgáltatás egészét visszatéríti, vagy biztosítja annak visszatérítését.